Pop Up. Vlad Țepeș, cel cu trei domnii.
Era fiu de domn, dintre Basarabi, din ramura Drăguleștilor, adică dintre cei porecliți "Dragul". Sașii, neputând pronunța consoana sonoră "g", i-au zis "Dracul" și au și tradus cuvântul pentru occidentali, vrând să lovească în domn. Astfel, Occidentul i-a zis "Dracula". Deși nu a domnit în regiunea intracarpatică, mitul lui Dracula este legat de Transilvania. A fost un mare luptător antiotoman și a obținut temporar independența țării sale. A vrut ca negustorii munteni să aibă aceleași drepturi în Transilvania ca negustorii sași în Țara Românească, ceea ce sașii au refuzat. De aceea, domnul a făcut razii în Țara Bârsei și a aplicat metode violente. Ca urmare, brașovenii s-au răzbunat, răspândind în Occident faima cruzimii de "diavol" a voievodului "setos de sânge". Unii au luat expresia ad litteram, ca Bram Stoker (la 1897) și ca mulți alții, care l-au transformat pe domn în vampir.
Vlad Țepeș s-a născut în 1431, adică acum 490 de ani, la Sighișoara. A fost domn al Țării Românești în 1448, 1456-1462, 1476, în timpuri grele, frământate, primejdioase. Vlad Țepeș a fost un domn crud, dar nu mai crud decât mulți dintre contemporanii săi. A luptat pentru "Republica Creștină", cum era numită atunci Europa, dar a luptat și ca să-și apere țara. Mesajul său de păstrare a valorilor continentului, de reciprocitate în relațiile internaționale și de aplicare drastică a dreptății rămâne valabil și astăzi.